একটি দেশ ঠিক কবে থেকে স্বাধীন সার্বভৌম রাষ্ট্র হিসেবে আবির্ভুত হচ্ছে সেটা একদিকে যেমন রাজনৈতিক প্রশ্ন, ঠিক তেমনি সেটা একটি আইনগত এবং সাংবিধানিক প্রশ্নও বটে। এই বিশ্লেষণের উপসংহারে তাই যে কথাটা স্পষ্ট করা দরকার তা হল – উপরের এই আলোচনার প্রেক্ষিতে এখানে সন্দেহের কোন অবকাশ নেই যে স্বাধীন দেশ হিসেবে বাংলাদেশের অভ্যুদয়ের তারিখ ২৬ মার্চ ১৯৭১ । কারণ স্বাধীনতার আনুষ্ঠানিক ঘোষণাতেও শেষ পর্যন্ত সেই দিনটিকেই স্থির করে আইনগত এবং সাংবিধানিক বৈধতা দেয়া হয়েছে । দেশকে আগ্রাসী শত্রুর হাত থেকে মুক্ত করা বিজয়ের তারিখ (১৬ ডিসেম্বর), কিংবা স্বাধীন দেশ হিসেবে রাষ্ট্রের কাছ থেকে কিংবা জাতিসংঘ থেকে স্বীকৃতি লাভের তারিখগুলোর সাথে স্বাধীন সার্বভৌম বাংলাদেশ রাষ্ট্রের অভ্যুদয়ের তারিখের কোনো সম্পর্ক নেই।